Euroopa lipp Euroopa päeval 9. mail 2009 Strasbourgis
Euroopa päeva tähistamiseks Euroopa Liidu liikmesriikide lippudega kaunistatud koolimaja Portugalis Palmeiras (9. mai 2009)
Varssavis korraldatakse igal aastal Euroopa päeval Schumani paraad (2008)
Tüdruk Euroopa päeval Kiievis Hreštšatõkil (2012)
Euroopa päev Vilniuses (2012)
**Euroopa päev** on iga-aastane tähtpäev, millega pühitsetakse rahu Euroopas ja Euroopa ühtsust. Seda tähistab Euroopa Nõukogu 5. mail, Euroopa Liit 9. mail ja Ukraina mai kolmandal laupäeval. Euroopa Nõukogu Euroopa päev on ühtlasi Euroopa Nõukogu asutamise aastapäev. Seda nimetatakse **sallivuse, inimõiguste ja Euroopa integratsiooni päevaks**. Euroopa Liidu Euroopa päev on ühtlasi 1950. aasta **Schumani deklaratsiooni aastapäev** ehk **Schumani päev** ning üks Euroopa Liidu sümbolitest, kuid mitte kogu Euroopa sümbol.

Ajalugu
-------

Euroopa Nõukogu otsustas 1964. aastal hakata Euroopa päeva tähistama 5. mail, sest organisatsioon asutati 5. mail 1949.

Aastal 1985 võtsid Euroopa ühendused (millest hiljem sai Euroopa Liit) üle Euroopa Nõukogu sümbolid, sealhulgas Euroopa lipu, kuid oma Euroopa päeva otsustas 28. ja 29. juunil 1985 Milanos toimunud Euroopa Ühenduse riigi- ja valitsusjuhtide tippkohtumine Adonnino komisjoni ettepanekul tähistada Schumani deklaratsiooni aastapäeval 9. mail. Et sellest sündmusest sai alguse esimese Euroopa ühenduse - Euroopa Söe- ja Teraseühenduse - rajamine, peetakse seda Euroopa Liidu alguseks. 9. mai on Euroopa Liidu lipupäev ning Euroopa Liidu institutsioonides paljude töötajate jaoks töövaba päev, kuid Euroopa Parlament töötab sel päeval. Kosovos on Euroopa päev (9. mai) riigipüha.

Euroopa põhiseaduse leping oleks andnud Euroopa Liidu sümbolitele, sealhulgas Euroopa päevale, põhiseadusliku staatuse (artikkel I-8). Selle asemel jõustunud Lissaboni lepingus seda sätet ei ole, kuid sellega koos avaldati 16 liikmesriigi deklaratsioon nende sümbolite toetuseks. Euroopa Parlament tunnustas 2008. aasta 503 poolthääle, 96 vastuhääle ja 15 erapooletu häälega ametlikult Euroopa päeva tähistamist 9. mail.

Aastast 2003 tähistab Ukraina Euroopa päeva mai kolmandal laupäeval. Tähtpäev kehtestati, "arvestades Ukraina strateegilist kurssi Euroopa integratsioonile" Ukraina presidendi 19. aprilli 2003 seadlusega nr 339/2003 Euroopa päeva kohta. Ukraina on ainus Euroopa Liitu mittekuuluv riik, kus Euroopa päeva riiklikult tähistatakse.

Tähistamine
-----------

Alates 1986. aastat tähistatakse 9. maid mitmesuguste ürituste ja pidustustega enamikus Euroopa Liidu liikmesriikides, samuti kandidaatriikides, nagu näiteks Türgis. Ühendkuningriigis Euroopa päeva tavaliselt tähistatud ei ole. Sel päeval tutvustatakse inimestele Euroopa Liitu ning propageeritakse Euroopa integratsiooni. Päeva tähistamisel etendab olulist osa Euroopa lipp. Eestis ja näiteks Horvaatias toimub Euroopa nädal.

Neis riikides, mis on Euroopa Nõukogu liikmed, kuid ei ole Euroopa Liidu liikmed, tähistatakse Euroopa päeva tavaliselt 5. mail. Ukrainas tähistatakse seda erandlikult mai kolmandal laupäeval.

5. mail toimub Euroopa Nõukogu peakorteris Strasbourgis kontsert, mis algab Euroopa hümniga.

Üheski riigis ei ole Euroopa päeva tähistamine nii suurejooneline kui rahvuspühade tähistamine. Siiski tähistati näiteks 2006. aastal Euroopa päeva Pariisis Arc de Triomphe'i ja Eiffeli torni siniseks valgustamisega. Varssavis toimub 9. mail Schumani paraad. Tallinnas tähistatakse Euroopa päeva Vabaduse väljakul perepäeva ja laadaga.

Igal aastal avaldab Euroopa Komisjon erineva motiivi, märksõna ja aktuaalse teemaga plakati. Euroopa päeva tunnuslause valib iga kord Euroopa Liidu Nõukogu eesistujariik.

PostEurop andis Schumani deklaratsiooni 50. aastapäevaks 9. mail 2000 välja postmargi.

Euroopluse kasvatamiseks tähistatakse Euroopa päeva paljudes õppeasutustes.

Ukrainas avatakse Euroopa päev Kiievis. Hreštšatõkile rajatakse Euroopa Liidu esinduse ja Euroopa Liidu liikmesriikide saatkondade toetusel "Euroopa linnake", mis koosneb Ukrainast, kõigist Euroopa Liidu liikmesriikidest, Euroopa Komisjonist ja rahvusvahelistest organisatsioonidest. Neis tutvustatakse Euroopa Liidu liikmesriikide geograafiat, kultuuri ja ajalugu, korraldatakse avalikke debatte välismaa diplomaatide ja Ukraina poliitikutega, Euroopa-teemalisi viktoriine ja keelekursusi ning pakutakse Euroopa Liidu maade rahvustoite.

Kokkulangevused
---------------

5. mai on Karl Marxi sünnipäev ja ka kommunistliku partei manifesti sünnipäev.

5. mai on Taanis Taani vabastamise päev ja Madalmaades vabastamispäev, millega tähistatakse Saksa vägede alistumist neis riikides ja Saksamaa põhjaosas 1945. aastal. Sel päeval arreteeriti Hermann Göring ja Vidkun Quisling. Nõukogude Liidus tähistati 9. mail võidu auks Saksamaa üle (1945) võidupüha.

9. mai 1940 oli Hollandi lahingu, Belgia lahingu ja Prantsusmaa lahingu eelõhtu. Järgmisel päeval tungisid Saksamaa väed Hollandisse, Belgiasse, Luksemburgi ja Prantsusmaale.

9. mai on täpselt pool aastat enne ja pärast Saksamaa ajaloos "saatusepäevana" (*Schicksalstag*) tuntud 9. novembrit.

Nimetus ametlikes keeltes
-------------------------

Euroopa päeva nimetus Euroopa Liidu ametlikes keeltes on:

* bulgaaria: Денят на Европа
* eesti: Euroopa päev
* hispaania: Día de Europa
* hollandi: Dag van Europa, Europadag
* horvaadi: Dan Europe
* iiri: Lá na hEorpa
* inglise: Europe Day
* itaalia: Festa dell'Europa
* kreeka: Ημέρα της Ευρώπης
* leedu: Europos diena
* läti: Eiropas diena
* malta: Jum l-Ewropa
* poola: Dzień Europy
* portugali: Dia da Europa
* prantsuse: Journée de l'Europe
* rumeenia: Ziua Europei
* rootsi: Europadagen
* saksa: Europatag
* slovaki: Deň Európy
* sloveeni: Dan Evrope
* soome: Eurooppa-päivä
* taani: Europadagen
* tšehhi: Den Evropy
* ungari: Európa-nap

Viited
------

1. ↑  Aline Royer. *The Council of Europe*, 2010, ISBN 978-92-871-6745-3.
2. ↑  Et eristada seda 5. mai tähtpäevast, võidakse seda nimetada ka Euroopa Liidu päevaks, kuid Euroopa Liidu dokumentides nimetatakse seda alati Euroopa päevaks.
3. ↑  "52./ Belgia Kuningriigi, Bulgaaria Vabariigi, Saksamaa Liitvabariigi, Kreeka Vabariigi, Hispaania Kuningriigi, Itaalia Vabariigi, Küprose Vabariigi, Leedu Vabariigi, Luksemburgi Suurhertsogiriigi, Ungari Vabariigi, Malta Vabariigi, Austria Vabariigi, Portugali Vabariigi, Rumeenia, Sloveenia Vabariigi ja Slovaki Vabariigi deklaratsioon Euroopa Liidu sümbolite kohta/ Belgia, Bulgaaria, Saksamaa, Kreeka, Hispaania, Itaalia, Küpros, Leedu, Luksemburg, Ungari, Malta, Austria, Portugal, Rumeenia, Sloveenia ja Slovaki Vabariik deklareerivad, et lipp, mis koosneb kaheteistkümnest kuldsest tähest sinisel taustal, hümn "Ood rõõmule" Ludwig van Beethoveni üheksandast sümfooniast, juhtlause "Ühinenud mitmekesisuses", euro kui Euroopa Liidu rahaühik ja Euroopa päev 9. mail sümboliseerivad nende jaoks jätkuvalt Euroopa Liidu elanike ühtsustunnet ja nende ustavust sellele."
4. ↑  Lucia Kubosova. No prolonged mandate for Barroso, MEPs warn, *EU Observer*, 9. oktoober 2008.
5. ↑  Johan Fornäs. *Signifying Europe*, Intellect Ltd 2012, ISBN 1841505218.
6. ↑  У К А З ПРЕЗИДЕНТА УКРАЇНИ Про День Європи

Välislingid
-----------

|  |  |
| --- | --- |
|  | Pildid, videod ja helifailid Commonsis: **Euroopa päev** |

|  |  |
| --- | --- |
|  | Pildid, videod ja helifailid Commonsis: **Euroopa päev Tallinnas 2011** |

* Euroopa päev – ELi avatud uste päev
* Euroopa Päev Eestis
* European Symbols